proxectonos/corpus_dominio_legal_administrativo_tmp huggingface dataset:
DECRETO 177/2013, do 4 de decembro, polo que se encarga o despacho de asuntos da Presidencia, durante a ausencia do seu titular, ao vicepresidente e conselleiro de Presidencia, Administracións Públicas e Xustiza.
Presidencia da Xunta de Galicia — II. Autoridades e persoal — 05/12/2013

Con motivo da ausencia do presidente da Xunta de Galicia, por mor dunha viaxe á República de Cuba, é necesario prover a súa substitución durante o tempo de duración desta.
Por tanto, en uso das atribucións que me confire o artigo 26.7 da Lei 1/1983, do 22 de febreiro, reguladora da Xunta e da súa Presidencia, e conforme o establecido no Decreto 230/2012, do 2 de decembro,
Artigo único. Durante a ausencia do presidente da Xunta de Galicia, con motivo da súa viaxe á República de Cuba, encárgase o despacho de asuntos da Presidencia, ata o seu regreso, ao vicepresidente e conselleiro de Presidencia, Administracións Públicas e Xustiza.
Santiago de Compostela, catro de decembro de dous mil trece
ORDE do 19 de novembro de 2013 pola que se modifica a autorización, por cambio de titularidade, do centro privado María Inmaculada, do concello de Vigo.
Consellería de Cultura, Educación e Ordenación Universitaria — III. Outras disposicións — 05/12/2013

A representante legal do CPR María Inmaculada, do concello de Vigo, solicita o cambio da titularidade do centro educativo.
Mediante escritura pública notarial, outorgada ante o notario Jesús Sexmero Cuadrado, a congregación de Hermanas Carmelitas de la Caridad cede a titularidade do centro educativo a favor da Fundación Educarte.
Logo da tramitación do expediente de acordo co establecido no Decreto 133/1995, do 10 de maio, de autorización de centros docentes privados para impartir ensinanzas de réxime xeral non universitarias e coa Orde do 20 de setembro de 1995 que o desenvolve, por proposta da Dirección Xeral de Centros e Recursos Humanos,
Primeiro. Autorizar o cambio de titularidade do centro privado María Inmaculada, código 36011166, a favor da Fundación Educarte, con efectos a partir do 1 de xaneiro de 2014.
O cambio de titularidade non afectará o réxime de funcionamento do centro.
Segundo. Esta orde dará lugar á correspondente inscrición no Rexistro de Centros da Comunidade Autónoma de Galicia.
Terceiro. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 19 de novembro de 2013
ORDE do 20 de novembro de 2013 pola que se modifica a autorización, por cambio de denominación, do centro autorizado de ensinanzas deportivas Salvacón, do concello de Ourense.
Consellería de Cultura, Educación e Ordenación Universitaria — III. Outras disposicións — 05/12/2013

O representante da titularidade do centro autorizado de ensinanzas deportivas Salvacón, do concello de Ourense, solicita o cambio da denominación específica do centro educativo polo de Safe Formación.
Logo da tramitación do expediente de acordo co establecido no Decreto 410/2003, do 6 de novembro, de autorización a centros privados e centros públicos que non sexan de titularidade desta consellería para impartir ensinanzas de técnicos deportivos na Comunidade Autónoma de Galicia, e coa Orde do 12 de abril de 2004 que o desenvolve, por proposta da Dirección Xeral de Centros e Recursos Humanos,
Primeiro. Autorizar o cambio da denominación específica do centro autorizado de ensinanzas deportivas Salvacón, código 32020835, pasando a denominarse centro autorizado de ensinanzas deportivas Safe Formación.
Segundo. Esta orde dará lugar á correspondente inscrición no Rexistro de Centros da Comunidade Autónoma de Galicia.
Terceiro. O centro queda obrigado ao cumprimento da normativa vixente e a solicitar a oportuna revisión cando teña que modificarse calquera dos datos que se sinalan nesta orde.
Contra esta orde, que esgota a vía administrativa, as persoas interesadas poderán formular recurso potestativo de reposición ante esta consellería, no prazo dun mes, contado a partir do día seguinte ao da súa publicación no
Diario Oficial de Galicia
, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben, directamente, o recurso contencioso-administrativo no prazo de dous meses desde a mesma data, ante a Sala do Contencioso-Administrativo do Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 20 de novembro de 2013
RESOLUCIÓN do 8 de novembro de 2013, da Xefatura Territorial de Ourense, pola que se procede á publicación das subvencións concedidas ao abeiro da Resolución do 14 de xuño de 2013, pola que se establecen as bases reguladoras que rexerán as axudas para a realización, polas asociacións de nais e pais do alumnado nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral, confinanciadas polo Fondo Social Europeo (FSE), e se procede á súa convocatoria para o ano 2013 (Diario Oficial de Galicia número 118, do 21 de xuño).
Vicepresidencia e Consellería de Presidencia, Administracións Públicas e Xustiza — III. Outras disposicións — 16/12/2013

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e no artigo 22 da Resolución do 14 de xuño de 2013 pola que se establecen as bases reguladoras que rexerán as axudas para a realización, polas asociacións de nais e pais do alumnado nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral, cofinanciadas polo Fondo Social Europeo (FSE), procédese á publicación das subvencións que concedeu esta xefatura territorial con base na citada Resolución do 14 de xuño.
Finalidade da axuda: o impulso da igualdade de oportunidades entre mulleres e homes, co fin de reducir a segregación sexista en materia de emprego e reconciliar a vida laboral e privada, por exemplo facilitando o acceso aos servizos de coidado e atención de nenos e nenas. Con esta finalidade se recollen no eixe 2, tema prioritario 69, do programa operativo FSE Galicia 2007-3013, medidas para mellorar o acceso das mulleres ao mercado laboral, así como a súa participación e o seu progreso permanente no dito mercado.
Norma reguladora: Resolución do 14 de xuño de 2013 pola que se regulan as bases e se convocan axudas para a realización, polas asociacións de nais e pais do alumnado, nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral.
Crédito orzamentario: 39.893,61 €.
Partida orzamentaria: 05.11.312G.481.0, código de proxecto 2013 00168.
Entidades beneficiarias da subvención e importe concedido a cada unha delas: ver o anexo.
Ourense, 8 de novembro de 2013
Crédito asignado: 39.892,67 €.
Axudas concedidas:
DECRETO 181/2013, do 28 de novembro, polo que se deixa sen efecto a declaración de utilidade pública e urxente ocupación dos bens e dereitos afectados polo proxecto de construción de mellora da seguridade viaria na PO-504 Sanxenxo (PO-308)-Vilalonga (PO-550). Gondar, p.q. 0+500 ao 3+600 (clave PO/06/026.06).
Consellería de Medio Ambiente, Territorio e Infraestruturas — III. Outras disposicións — 16/12/2013

Con data do 21 de novembro de 2006, o entón director xeral de Obras Públicas, por delegación da entón conselleira de Política Territorial, Obras Públicas e Transportes, aprobou o proxecto de construción de mellora da seguridade viaria na PO-504 Sanxenxo (PO-308)-Vilalonga (PO-550). Gondar, p.q. 0+500 ao 3+600 (clave PO/06/026.06).
Esta aprobación serviu de base para que o Consello da Xunta de Galicia, no seu Decreto 250/2006, do 14 de decembro (DOG nº 2, do 3 de xaneiro de 2007), acordase a declaración de utilidade pública e a urxente ocupación dos bens e dereitos afectados.
As circunstancias que xustificaron no seu día a declaración de urxencia dos bens e dereitos necesarios para a realización do proxecto de construción de mellora da seguridade viaria na PO-504 Sanxenxo (PO-308)-Vilalonga (PO-550). Gondar, p.q. 0+500 ao 3+600, experimentaron cambios, xa que non se rexistraron treitos de concentración de accidentes (TCAs) no ano 2012 na referenciada estrada PO-504 Sanxenxo-Vilalonga.
En virtude de todo o exposto e en aplicación do artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, en relación co previsto no artigo 22 da Lei 8/2013, do 28 de xuño, de estradas de Galicia, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta de Galicia na súa reunión do día vinte e oito de novembro de dous mil trece,
Artigo único. Deixar sen efecto a declaración de utilidade pública e a urxente ocupación dos bens e dereitos afectados polo proxecto de construción de mellora da seguridade viaria na PO-504 Sanxenxo (PO-308)-Vilalonga (PO-550). Gondar p.q. 0+500 ao 3+600 (clave PO/06/026.06).
Santiago de Compostela, vinte e oito de novembro de dous mil trece
RESOLUCIÓN do 8 de novembro de 2013, da Xefatura Territorial de Ourense, pola que se procede á publicación das subvencións concedidas ao abeiro da Resolución do 21 de xuño de 2013, pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres, cofinanciadas polo Fondo Social Europeo (FSE), e se procede á súa convocatoria para o ano 2013 (Diario Oficial de Galicia número 124, do 2 de xullo).
Vicepresidencia e Consellería de Presidencia, Administracións Públicas e Xustiza — III. Outras disposicións — 16/12/2013

De conformidade co disposto no artigo 15.1 da Lei 9/2007, do 13 de xuño, de subvencións de Galicia, e no artigo 23.2 da Resolución do 21 de xuño de 2013 pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres, cofinanciadas polo FSE, e se procede á súa convocatoria para o ano 2013, procédese á publicación das subvencións que concedeu esta xefatura territorial con base na citada resolución.
As subvencións concedidas estarán cofinanciadas polo Fondo Social Europeo a través do programa operativo do Fondo Social Europeo de Galicia 2007-2013, eixo 2, tema prioritario 69.
Finalidade da axuda: fortalecer e consolidar o movemento asociativo de mulleres, por ser un elemento indispensable na promoción da igualdade de oportunidades, a través das seguintes liñas:
Liña 1: consolidación do movemento asociativo, destinada a compensar os gastos correntes que orixine o mantemento e funcionamento das asociacións de mulleres e das súas federacións.
Liña 2: promoción de accións que presten atención á investigación e á recuperación da historia das mulleres, así como á xeración de referentes e xenealoxías de mulleres, destinada a compensar gastos correntes e/ou de persoal producidos polo desenvolvemento de programas dirixidos a calquera destas finalidades.
Liña 3: promoción de hábitos de vida saudables, destinada a compensar gastos correntes e/ou de persoal producidos polo desenvolvemento de programas destinados a esta finalidade.
Liña 4: promoción de accións de prevención da violencia de xénero, así como de atención (protección, asistencia e/ou acompañamento) a mulleres que a sofren, destinada a compensar gastos correntes e/ou de persoal producidos polo desenvolvemento de programas dirixidos a calquera destas finalidades.
Norma reguladora: Resolución do 21 de xuño de 2013 pola que se regulan as bases que rexerán o procedemento de concesión de axudas económicas destinadas a fomentar o asociacionismo e a participación das mulleres, cofinanciadas polo Fondo Social Europeo (FSE), e se procede á súa convocatoria para o ano 2013.
Crédito orzamentario: 77.456,65 euros.
Partida orzamentaria: 05.11.313B.480.0, código de proxecto 2013 00176.
Entidades beneficiarias da subvención e importe concedido a cada unha delas: ver o anexo.
Ourense, 8 de novembro de 2013
Crédito asignado: 77.456,64 €.
Subvencións concedidas:
RESOLUCIÓN do 17 de decembro de 2013 pola que se fai pública a ampliación do límite de crédito dispoñible para o exercicio 2013 das axudas do Igape ás empresas do sector téxtil-moda-confección para a realización de actuacións e estratexias de promoción e internacionalización en desenvolvemento do Plan Estratéxico do Téxtil, Visión 2020.
Instituto Galego de Promoción Económica — III. Outras disposicións — 19/12/2013

Mediante Resolución do 19 de agosto de 2013 publicouse o acordo do Consello de Dirección do Instituto Galego de Promoción Económica que aprobou as bases reguladoras das axudas do Igape ás empresas do sector téxtil-moda-confección para a realización de actuacións e estratexias de promoción e internacionalización en desenvolvemento do Plan Estratéxico do Téxtil, Visión 2020 (DOG nº 156, do 19 de agosto de 2013) e procedeuse á súa convocatoria para o exercicio 2013, en réxime de concorrencia competitiva.
Na dita resolución, no seu punto terceiro, establécese a súa dotación orzamentaria, así como que o director xeral do Igape poderá ampliar os créditos e modificar as partidas orzamentarias, logo de declaración de dispoñibilidade dos créditos nos termos referidos no artigo 30.2 do Decreto 11/2009, mediante resolución publicada para o efecto.
Tendo en conta o volume de solicitudes recibidas e tratando de dar resposta á ampla demanda de axuda, semella oportuno incrementar o importe aprobado para as axudas establecidas nestas bases.
Na súa virtude e de conformidade coas facultades que teño conferidas,
Único. Amplíase para o exercicio 2013 en 150.000 € o crédito establecido na partida orzamentaria 08.A1.741A.7708 para as axudas do Igape ás empresas do sector téxtil-moda-confección para a realización de actuacións e estratexias de promoción e internacionalización en desenvolvemento do Plan Estratéxico do Téxtil, Visión 2020 (DOG nº 156, do 19 de agosto de 2013).
Santiago de Compostela, 17 de decembro de 2013
RESOLUCIÓN do 17 de decembro de 2013 pola que se fai pública a ampliación do límite de crédito dispoñible para o exercicio 2013 das axudas do Igape ao programa de apoio á innovación das pequenas e medianas empresas en Galicia (programa Innoempresa), cofinanciado polo Fondo Europeo de Desenvolvemento Rexional.
Instituto Galego de Promoción Económica — III. Outras disposicións — 19/12/2013

Mediante Resolución do 20 de maio de 2013 publicouse o acordo do Consello de Dirección do Instituto Galego de Promoción Económica que aprobou as bases reguladoras das axudas do Igape ao programa de apoio á innovación das pequenas e medianas empresas en Galicia (programa Innoempresa), cofinanciado polo Fondo Europeo de Desenvolvemento Rexional (DOG nº 107, do 6 de xuño de 2013) e procedeuse á súa convocatoria para o exercicio 2013, en réxime de concorrencia competitiva, en colaboración coa Axencia Galega de Innovación (GAIN).
Na dita resolución, no seu punto cuarto, establécese a súa dotación orzamentaria, así como que o director xeral do Igape poderá ampliar os créditos e modificar as partidas orzamentarias, logo de declaración de dispoñibilidade dos créditos nos termos referidos no artigo 30.2 do Decreto 11/2009, mediante resolución publicada para o efecto.
Tendo en conta o volume de solicitudes recibidas e tratando de dar resposta á ampla demanda de axuda, semella oportuno incrementar o importe aprobado para as axudas establecidas nestas bases.
Na súa virtude e de conformidade coas facultades que teño conferidas,
Único. Amplíase para o exercicio 2013 en 820.000 € o crédito establecido na partida orzamentaria 08.A1.741A.7812 para as axudas do Igape ao programa de apoio á innovación das pequenas e medianas empresas en Galicia (programa Innoempresa), cofinanciado polo Fondo Europeo de Desenvolvemento Rexional (DOG nº 107, do 6 de xuño de 2013).
Santiago de Compostela, 17 de decembro de 2013
RESOLUCIÓN do 20 de novembro de 2013, da Xefatura Territorial da Coruña, pola que se publican as subvencións concedidas ao abeiro da Resolución do 14 de xuño de 2013 pola que se establecen as bases e se convocan axudas para a realización, polas asociacións de nais e pais do alumnado, nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral (Diario Oficial de Galicia número 118, do 21 de xuño de 2013).
Vicepresidencia e Consellería de Presidencia, Administracións Públicas e Xustiza — III. Outras disposicións — 19/12/2013

De conformidade co disposto no artigo 15.1º da Lei 9/2007, do 13 de xuño, de subvencións de Galicia, e no artigo 22 da Resolución do 14 de xuño de 2013, pola que se establecen as bases e se convocan axudas para a realización, polas asociacións de nais e pais do alumnado, nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral, procédese á publicación das subvencións concedidas ao abeiro da citada Resolución do 14 de xuño de 2013.
Finalidade da axuda: favorecer e impulsar a conciliación do traballo e da vida familiar de mulleres e homes mediante axudas destinadas á realización polas asociacións de nais e pais do alumnado de programas de actividades complementarias e extraescolares.
Norma reguladora: Resolución do 14 de xuño de 2013 pola que se establecen as bases e se convocan axudas para a realización, polas asociacións de nais e pais do alumnado, nos centros educativos de Galicia sostidos con fondos públicos, de programas de actividades complementarias e extraescolares que teñan como fin facilitar a conciliación da vida familiar e laboral.
Crédito orzamentario: 103.723,40 euros.
Partida orzamentaria: 05.11.312G.481.0.
Cofinaciada ao 80 % con fondos FSE no programa operativo de Galicia 2007/2013, eixo 2, tema prioritario 69.
Entidades beneficiarias da subvención e importe concedido a cada unha delas: ver anexo.
A Coruña, 20 de novembro de 2013
RESOLUCIÓN do 2 de decembro de 2013, da Dirección Xeral de Innovación e Xestión da Saúde Pública, pola que se fai pública a celebración dun curso homologado de nivel básico para a obtención do carné de aplicador/manipulador de biocidas.
Consellería de Sanidade — III. Outras disposicións — 19/12/2013

A Orde do 30 de xullo de 1997, conxunta das consellerías de Agricultura, Gandería e Montes e de Sanidade e Servicios Sociais, polo que se establece na Comunidade Autónoma de Galicia a normativa reguladora para a homologación de cursos de capacitación para realizar tratamentos con praguicidas, así como para a obtención do carné de manipuladores destes produtos, establece no seu artigo 8.6 que os ministerios de Agricultura, Pesca e Alimentación e de Sanidade e Consumo comunicarán, aos organismos responsables na Comunidade Autónoma a homologación dos ditos cursos e no seu artigo 9 a obrigatoriedade de que o organismo oficial responsable publique no Diario Oficial de Galicia a información correspondente a cada curso que se vai celebrar.
En consecuencia, anúnciase a celebración dun curso de aplicador/manipulador de biocidas, nivel básico, homologado polas direccións xerais de Saúde Pública do Ministerio de Sanidade e Política Social e de Agricultura do Ministerio de Medio Ambiente, Rural e Mariño, solicitado pola entidade Biocontrol e Calidade Alimentaria, S.L.U., de acordo coas seguintes bases:
1. Denominación do curso: Curso para a capacitación de aplicadores/manipuladores de produtos biocidas. Nivel básico.
2. Entidade organizadora: Biocontrol e Calidade Alimentaria, S.L.U.
3. Datas: os días 20, 21, 23, 27, 28 e 30 de xaneiro de 2014.
4. Lugar de celebración: Asociación de Empresarios do Polígono Industrial do Salnés. Polígono do Salnés Sete Pías, parcela 101, Edificio Multiusos, 36630 Cambados (Pontevedra).
5. Número de prazas: 30 alumnos.
6. Dirixido a todo o persoal auxiliar das empresas que apliquen e/o manipulen produtos biocidas de uso ambiental e na industria alimentaria, non clasificados como moi tóxicos, e persoal de establecementos.
7. Criterios de selección: por rigorosa orde de recepción de inscricións.
8. Presentación de solicitudes: solicitude segundo o modelo do anexo.
9. Programa:
10. Certificado de superación do curso: é obrigatoria a asistencia a todas as sesións do curso. Finalizado este, a entidade organizadora realizará as probas pertinentes que avalíen os coñecementos adquiridos polos alumnos e en caso de superalas expedirá o certificado correspondente co que poderá solicitar á Dirección Xeral de Innovación e Xestión da Saúde Pública da Consellería de Sanidade, o carné de aplicador/manipulador de biocidas, nivel básico.
Santiago de Compostela, 2 de decembro de 2013
RESOLUCIÓN do 20 de novembro de 2013, da Xefatura Territorial da Coruña, pola que se publican as subvencións concedidas ao abeiro da Resolución do 21 de xuño de 2013, da Secretaría Xeral da Igualdade, pola que se establecen as bases que rexerán o procedemento de concesión de axudas económicas destinadas a fomentar o asociacionismo e a participación das mulleres, cofinanciadas polo FSE, e se procede á súa convocatoria (Diario Oficial de Galicia número 124, do 2 de xullo de 2013).
Vicepresidencia e Consellería de Presidencia, Administracións Públicas e Xustiza — III. Outras disposicións — 19/12/2013

De conformidade co disposto no artigo 15.1º da Lei 9/2007, do 13 de xuño, de subvencións de Galicia, e no artigo 23 da Resolución do 21 de xuño de 2013 pola que se establecen as bases que rexerán o procedemento de concesión de axudas económicas destinadas a fomentar o asociacionismo e a participación das mulleres e se procede á súa convocatoria, procédese á publicación das subvencións concedidas ao abeiro da citada Resolución do 21 de xuño de 2013.
Finalidade da axuda: estas axudas teñen como finalidade fortalecer e consolidar o movemento asociativo de mulleres, por ser un elemento indispensable na promoción da igualdade de oportunidades, a través das seguintes liñas:
Liña 1: consolidación do movemento asociativo, destinada a compensar gastos correntes que orixine o mantemento e funcionamento das asociacións de mulleres e as súas federacións.
Liña 2: promoción de accións que presten atención á investigación e á recuperación da historia das mulleres, así como á xeración de referentes e xenealoxías de mulleres, destinadas a compensar gastos correntes e/ou de persoal producidos polo desenvolvemento de programas dirixidos a calquera destas finalidades.
Liña 3: promoción de hábitos de vida saudables, destinada a compensar gastos correntes e/ou de persoal producidos polo desenvolvemento de actividades destinadas a esta finalidade.
Liña 4: promoción e accións de prevención da violencia de xénero así como de atención (protección, asistencia e/ou acompañamento) a mulleres que a sofren, destinadas a compensar gastos correntes e/ou de persoal producidos polo desenvolvemento de programas dirixidos a calquera destas finalidades.
Norma reguladora: Resolución do 21 de xuño de 2013 pola que se establecen as bases que rexerán o procedemento de concesión de axudas económicas destinadas a fomentar o asociacionismo e a participación das mulleres e se procede á súa convocatoria.
Crédito orzamentario: 28.901,73 euros.
Partida orzamentaria: 05.11.313B.480.0.
Cofinaciada ao 80 % polo Fondo Social Europeo a través do Programa operativo de Galicia 2007/13, eixo: 2, tema prioritario: 69.
Entidades beneficiarias da subvención e importe concedido a cada unha delas: ver anexo.
A Coruña, 20 de novembro de 2013
RESOLUCIÓN do 11 de decembro de 2013, da Dirección Xeral da Función Pública, pola que se emprazan os interesados no recurso contencioso-administrativo P.O. 228/2013, interposto por Verónica Gómez Gómez e outros.
Consellería de Facenda — III. Outras disposicións — 19/12/2013

A Dirección Xeral da Función Pública recibiu da Sala do Contencioso-Administrativo do Tribunal Superior de Xustiza de Galicia, providencia pola que se admite a trámite o recurso contencioso-administrativo P.O. 228/2013, interposto por Verónica Gómez Gómez, Olga Fernández Iglesias, Jose Luís Fernández Iglesias, María Belén Blas Fraga, Paula López Pollán, Elías Saínz Fernández, Ana Belén Gutiérrez Lodeiro, María Isabel Carnero Ojea, Carlos Nogueira Blanco, Álvaro Montero Barcala e María del Carmen Pérez Domínguez, contra a Resolución da Consellería de Facenda do 26 de xullo de 2013 pola que se ordena a publicación do Acordo do Consello da Xunta de Galicia do 24 de xullo de 2013, polo que se aproba a relación de postos de traballo da Consellería do Medio Rural e do Mar.
En consecuencia, esta dirección xeral acordou nesta data e de conformidade co disposto no artigo 49 da Lei 29/1998, do 13 de xullo, reguladora da xurisdición contencioso-administrativa, a remisión do correspondente expediente administrativo á referida sala, o que se notifica para xeral coñecemento de todas as persoas interesadas no procedemento e se emprazan para que poidan comparecer como parte nos autos na Sala do Contencioso-Administrativo do Tribunal Superior de Xustiza de Galicia no prazo de 9 (nove) días, contados desde o seguinte ao da publicación desta resolución no Diario Oficial de Galicia.
Santiago de Compostela, 11 de decembro de 2013
DECRETO 171/2013, do 28 de novembro, polo que se modifica o Decreto 119/1994, do 28 de abril, polo que se fixan os prezos públicos dos servizos xestionados pola Consellería de Agricultura, Gandaría e Montes referentes a actividades de caza e pesca.
Consellería de Medio Ambiente, Territorio e Infraestruturas — I. Disposicións xerais — 02/12/2013

O artigo 47 da Lei 6/2003, do 9 de decembro, de taxas, prezos e exaccións reguladoras da Comunidade Autónoma de Galicia, dispón que os prezos públicos serán fixados por decreto, por proposta da consellería de que dependa o órgano ou a entidade oferente.
O Decreto 119/1994, do 28 de abril, fixaba os prezos públicos dos servizos xestionados pola Consellería de Agricultura, Gandaría e Montes referentes a actividades de caza e pesca.
O citado decreto foi modificado, no referente aos permisos de pesca, polos decretos 222/1998, do 10 de xullo, e 114/2013, do 18 de xullo.
Esta normativa prevé a posibilidade de que os permisos de primeira, segunda, terceira e cuarta categoría poidan ser de carácter gratuíto en determinadas circunstancias.
Faise necesario estender esta posibilidade aos permisos das categorías de pesca sen morte e pesca intensiva dado que o Regulamento de ordenación da pesca fluvial e dos ecosistemas acuáticos continentais, aprobado mediante o Decreto 130/1997, do 14 de maio, prevé a adxudicación con carácter gratuíto de permisos de pesca, para concursos deportivos oficiais e para entidades colaboradoras non concesionarias dun aproveitamento piscícola, sen excluír ningunha categoría de permisos.
Na súa virtude, por proposta do conselleiro de Medio Ambiente, Territorio e Infraestruturas, tras o informe favorable da Consellería de Facenda e logo da deliberación do Consello da Xunta de Galicia na súa reunión do día vinte e oito de novembro de dous mil trece,
Artigo único. Modifícase o último parágrafo da epígrafe referente á «Expedición de permisos de pesca nos coutos dependentes da Dirección Xeral de Montes e Medio Ambiente Natural» do anexo do Decreto 119/1994, do 28 de abril, que queda redactado como segue:
«Os permisos de primeira, segunda, terceira e cuarta categoría, pesca sen morte e permiso de pesca intensiva poderán ser de carácter gratuíto no caso de que sexan para concursos deportivos oficiais e poderán selo tamén para entidades colaboradoras non concesionarias dun aproveitamento piscícola ou coas cales exista convenio».
Disposición derrogatoria
Quedan derrogadas todas aquelas disposicións de igual ou inferior rango que se opoñan ao establecido neste decreto.
Disposición derradeira primeira
Autorízase a persoa titular da Consellería de Medio Ambiente, Territorio e Infraestruturas para ditar as disposicións precisas para a aplicación deste decreto.
Disposición derradeira segunda
O presente decreto producirá efectos desde o día seguinte ao da súa publicación no
Diario Oficial de Galicia
.
Santiago de Compostela, vinte e oito de novembro de dous mil trece
DECRETO 172/2013, do 21 de novembro, polo que se aproba o escudo do Concello de Portomarín.
Vicepresidencia e Consellería de Presidencia, Administracións Públicas e Xustiza — III. Outras disposicións — 02/12/2013

O Concello de Portomarín considerou conveniente organizar correctamente o seu emblema municipal para perpetualo coa simboloxía adecuada e conforme as normas da heráldica. Para iso, e de acordo coas facultades que lle confiren as disposicións legais vixentes, elevou o informe histórico-heráldico, coa correspondente proposta de representación gráfica do escudo, para a súa aprobación definitiva.
A competencia exclusiva en materia de adopción, modificación ou rehabilitación dos emblemas heráldicos dos concellos e doutras entidades locais correspóndelle á Comunidade Autónoma galega, segundo o disposto polo artigo 27.2 do Estatuto de autonomía de Galicia.
O expediente tramitouse conforme as normas de procedemento establecidas na Lei 7/1985, do 2 de abril, reguladora das bases de réxime local, na Lei 5/1997, do 22 de xullo, de Administración local de Galicia, no Decreto 19/2010, do 11 de febreiro, polo que se aproba o Regulamento de símbolos das entidades locais de Galicia, e no Regulamento de organización, funcionamento e réxime xurídico das corporacións locais, aprobado polo Real decreto 2568/1986, do 10 de decembro.
Na súa virtude, visto o informe emitido pola Comisión de Heráldica da Xunta de Galicia e por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e un de novembro de dous mil trece,
Artigo único. Aprobar o escudo do Concello de Portomarín, que figura como anexo, organizado do seguinte xeito:
«De goles (vermello) e sobre ondas de prata (branco) e azur (azul), unha ponte de ouro (amarelo) surmontada da cruz sanxoanista de prata. Ao timbre, coroa real pechada».
Santiago de Compostela, vinte e un de novembro de dous mil trece
DECRETO 173/2013, do 21 de novembro, polo que se aproba a bandeira do Concello de Portomarín.
Vicepresidencia e Consellería de Presidencia, Administracións Públicas e Xustiza — III. Outras disposicións — 02/12/2013

O Concello de Portomarín considerou conveniente organizar correctamente a súa bandeira municipal para perpetuala coa simboloxía adecuada e conforme as normas de heráldica. Para iso, e de acordo coas facultades que lle confiren as disposicións legais vixentes, elevou o informe histórico-heráldico, coa correspondente proposta de representación gráfica da bandeira, para a súa aprobación definitiva.
A competencia exclusiva en materia de adopción, modificación ou rehabilitación dos emblemas heráldicos dos concellos e doutras entidades locais correspóndelle á Comunidade Autónoma galega, segundo o disposto polo artigo 27.2 do Estatuto de autonomía de Galicia.
O expediente tramitouse conforme as normas de procedemento establecidas na Lei 7/1985, do 2 de abril, reguladora das bases de réxime local, na Lei 5/1997, do 22 de xullo, de Administración local de Galicia, no Decreto 19/2010, do 11 de febreiro, polo que se aproba o Regulamento de símbolos das entidades locais de Galicia, e no Regulamento de organización, funcionamento e réxime xurídico das corporacións locais, aprobado polo Real decreto 2568/1986, do 10 de decembro.
Na súa virtude, visto o informe emitido pola Comisión de Heráldica da Xunta de Galicia e por proposta do vicepresidente e conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e un de novembro de dous mil trece,
Artigo único. Aprobar a bandeira do Concello de Portomarín, que figura como anexo, organizada do seguinte xeito:
«De vermello á hasta, coa cruz branca de San Xoán, e terzada de amarelo con tres retallos vermellos horizontais ao batente».
Santiago de Compostela, vinte e un de novembro de dous mil trece
RESOLUCIÓN do 22 de novembro de 2013, da Dirección da Axencia Tributaria de Galicia, pola que se concede a Evo Banco, S.A. a condición de entidade colaboradora para a recadación dos tributos e outros ingresos de dereito público.
Axencia Tributaria de Galicia — III. Outras disposicións — 04/12/2013

Esta axencia, examinada a solicitude presentada por Evo Banco, S.A. e con base no disposto no Real decreto 939/2005, do 29 de xullo, polo que se aproba o Regulamento xeral de recadación, dita a seguinte resolución:
Primeiro. Autorízase a Evo Banco, S.A. para actuar como entidade colaboradora na xestión recadadora dos tributos e outros ingresos de dereito público, con suxeición ao establecido no artigo 17 e demais aplicables do Regulamento xeral de recadación.
Segundo. Os ingresos faranse nas contas restrinxidas abertas, tituladas:
– Tesouro Facenda Pública de Galicia. Conta restrinxida de recadación para declaracións-liquidacións, autoliquidacións.
– Tesouro Facenda Pública de Galicia. Conta restrinxida de recadación para liquidacións notificadas.
– Tesouro Facenda Pública de Galicia. Conta restrinxida de recadación para taxas e prezos.
Terceiro. Evo Banco, S.A. deberá comunicar á Axencia Tributaria de Galicia o número de identificación das contas abertas para cada unha das agrupacións indicadas.
Contra a presente resolución poderá interpoñerse, de conformidade co disposto no artigo 114 da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común, recurso de alzada ante o conselleiro de Facenda, no prazo dun mes contado desde o día seguinte ao da súa notificación.
Esta resolución producirá efectos desde o 9 de decembro de 2013.
Santiago de Compostela, 22 de novembro de 2013
CORRECCIÓN de erros. Resolución do 28 de xuño de 2013 pola que se lle dá publicidade ao acordo do Consello de Dirección do Instituto Galego de Promoción Económica (Igape), que aproba as bases reguladoras das axudas do Igape ás agrupacións empresariais (clústers) innovadoras na Comunidade Autónoma de Galicia, cofinanciadas polo Fondo Europeo de Desenvolvemento Rexional (Feder) no marco do programa operativo Feder Galicia 2007-2013, e se procede á súa convocatoria en réxime de concorrencia competitiva.
Instituto Galego de Promoción Económica — III. Outras disposicións — 04/12/2013

Advertido un erro na referida resolución, publicada no
Diario Oficial de Galicia
nº 127, do 5 de xullo de 2013, cómpre facer a seguinte corrección:
Na páxina 26.893, no artigo 14.1, no segundo guión, onde di: «Custos de funcionamento á animación de agrupacións: presentaranse solicitudes de cobramento semestrais a 31 de maio e 30 de novembro das anualidades establecidas na resolución de concesión en función do ritmo de execución do proxecto».
Debe dicir: «Custos de funcionamento á animación de agrupacións: poderán presentarse solicitudes de cobramento polos gastos incorridos ata o 31 de maio e 30 de novembro das anualidades establecidas na resolución de concesión en función do ritmo de execución do proxecto».
RESOLUCIÓN do 25 de novembro de 2013 pola que se dá publicidade das axudas concedidas ao abeiro da Resolución do 18 de xuño de 2013 pola que se establecen as bases reguladoras para a concesión, en réxime de concorrencia non competitiva, de subvencións a concellos declarados municipios turísticos para a contratación de persoal nas oficinas de turismo nos meses de xuño, xullo, agosto e setembro, e se procede á súa convocatoria para o ano 2013.
Axencia Turismo de Galicia — III. Outras disposicións — 03/12/2013

En cumprimento do disposto no artigo 15.1 da Lei 9/1997, do 13 de xuño, de subvencións de Galicia, e no artigo 13.4 da Lei 4/2006, do 30 de xuño, de transparencia e boas prácticas na Administración pública galega, así como no artigo 18 das bases reguladoras da convocatoria,
Facer público no Diario Oficial de Galicia e na páxina web da Axencia Turismo de Galicia (http://turismo.xunta.es//) o resultado do proceso de concesión das subvencións previstas con cargo á aplicación orzamentaria 04.A2.761A.460.0, crédito orzamentario ano 2013 de 350.000 €, que figuran no anexo desta resolución, concedidas ao abeiro da Resolución do 18 de xuño de 2013, da Axencia Turismo de Galicia, pola que se establecen as bases reguladoras para a concesión, en réxime de concorrencia non competitiva, de subvencións a concellos declarados municipios turísticos para a contratación de persoal nas oficinas de turismo nos meses de xuño, xullo, agosto e setembro, e se procede á súa convocatoria para o ano 2013.
Santiago de Compostela, 25 de novembro de 2013
CORRECCIÓN de erros. Resolución do 11 de novembro de 2013, da Dirección Xeral de Traballo e Economía Social, pola que se lles dá publicidade ás festas laborais de carácter local para o ano 2014, correspondentes aos concellos das catro provincias da Comunidade Autónoma de Galicia.
Consellería de Traballo e Benestar — III. Outras disposicións — 03/12/2013

Advertido erro na devandita resolución, publicada no
Diario Oficial de Galicia
número 222, do 20 de novembro de 2013, é necesario facer as seguintes correccións:
No anexo II, provincia de Lugo, na páxina 44892, onde di: «42. Páramo, O: 4 de marzo, Martes de Entroido; 6 de xuño, Feira da Primavera», debe dicir: «42. Páramo, O: 4 de marzo, Martes de Entroido; 10 de xuño, Feira da Primavera».
ORDE do 29 de novembro de 2013 pola que se amplía a dotación orzamentaria da Orde do 24 de maio de 2013, pola que se establecen as bases reguladoras das axudas para a utilización de servizos de asesoramento por persoas titulares de explotacións agrarias, cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013, e se convocan para o ano 2013.
Consellería do Medio Rural e do Mar — III. Outras disposicións — 03/12/2013

Mediante a Orde do 24 de maio de 2013 (DOG nº 105, do 4 de xuño) convocáronse para o ano 2013 as axudas para a utilización de servizos de asesoramento por persoas titulares de explotacións agrarias cofinanciadas co Fondo Europeo Agrícola de Desenvolvemento Rural (Feader) no marco do PDR de Galicia 2007-2013.
As ditas axudas están destinadas a agricultores para facer fronte aos custos de utilización de servizos de asesoramento destinados a mellorar o rendemento global da explotación.
A orde preveu para esta medida (código orzamentario de proxecto 200700407) inicialmente un importe de 700.000 euros.
Dado que a orde no seu artigo 17 prevé a posibilidade de incrementar a aplicación orzamentaria con fondos adicionais, amplíanse os límites plurianuais na medida de utilización de servizos de asesoramento por persoas titulares de explotacións agrarias, por un importe global de 1.500.000 euros.
En consecuencia, de acordo co disposto no artigo 30.I.3 do Estatuto de autonomía de Galicia e facendo uso das facultades que me confiren o artigo 14 da Lei 9/2007, do 13 de xuño, de subvencións de Galicia, así como en uso das competencias que me confire a Lei 1/1983, do 22 de febreiro, de normas reguladoras da Xunta e da súa Presidencia,
Artigo único
1. A dotación orzamentaria prevista para as axudas á utilización de servizos de asesoramento por persoas titulares de explotacións agrarias, convocadas para o ano 2013, de acordo coa Orde do 24 de maio de 2013 (DOG nº 105, do 4 de xuño), increméntase no importe de 1.500.000 euros, na aplicación orzamentaria 712B7724, código de proxecto 200700407. Este incremento efectúase do seguinte xeito:
– Aplicación orzamentaria 712 B 7724, código de proxecto 200700407.
Importe para o ano 2013 en douscentos catorce mil douscentos oitenta e seis euros (214.286 €).
Importe para o ano 2014 nun millón douscentos oitenta e cinco mil setecentos catorce euros (1.285.714 €).
Polo tanto, a cantidade total é de dous millóns douscentos mil (2.200.000) euros.
2. En todo caso, a concesión das axudas reguladas na dita orde estará limitada ás dispoñibilidades orzamentarias.
Disposición adicional única
A ampliación e o reaxuste das anualidades previstas no artigo único desta orde non afecta o prazo de presentación de solicitudes establecido na Orde do 24 de maio de 2013.
Disposición derradeira
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 29 de novembro de 2013
RESOLUCIÓN do 21 maio de 2013, da Direción Xeral de Produción Agropecuaria, pola que se fai pública a localidade autorizada para producir pataca de sementeira en Galicia durante a campaña 2013/14.
Consellería do Medio Rural e do Mar — III. Outras disposicións — 06/06/2013

O Decreto 3767/1972, do 23 de decembro, polo que se aproba o Regulamento xeral sobre a produción de sementes e plantas de viveiro, na súa redación dada polo Decreto 646/1986, do 21 de marzo, establece que a produción de pataca de sementeira se fará nas zonas xeográficas autorizadas polo órgano competente da Comunidade Autónoma.
Anualmente publicarase no DOG a relación de localidades autorizadas para a produción de pataca de sementeira na campaña, dentro das zonas autorizadas, entendéndose que de non facerse continuará en vigor a publicación do ano anterior.
De acordo co informe emitido polo Servizo de Sanidade e Produción Vexetal, relativo ás localidades da Comunidade Autónoma para a produción de pataca de sementeira,
Autorizar a zona de Grixoa no concello de Viana do Bolo, Ourense, para a produción de pataca de sementeira na campaña 2013/14.
Santiago de Compostela, 21 de maio de 2013
DECRETO 81/2013, do 23 de maio, polo que se declara en concreto a utilidade pública e se dispón a urxente ocupación dos bens e dereitos afectados polo proxecto de construción de ampliación de estrutura e beirarrúa no p.q. 0+160 da PO-250 Redondela (clave PO/08/079.06).
Consellería de Medio Ambiente, Territorio e Infraestruturas — III. Outras disposicións — 06/06/2013

Con data do 8 de outubro de 2012 a directora da Axencia Galega de Infraestruturas resolveu aprobar o proxecto de construción de ampliación de estrutura e beirarrúa no p.q. 0+160 da PO-250 Redondela (clave PO/08/079.06).
O mencionado proxecto ten por obxecto a ampliación da estrutura existente na estrada PO-250 sobre o río Alvedosa, de xeito que se poida dotar a calzada na zona de cruzamento dun largo axeitado, con dous carrís de 3,50 metros para a circulación de vehículos e unha beirarrúa na marxe esquerda que permita aos peóns circular pola zona e atravesar o río con garantías de seguridade.
Destácase que este treito de estrada se encontra no núcleo urbano de Redondela e a interferencia entre vehículos e peóns é constante.
Estas circunstancias obrigan a unha inmediata actuación dos poderes públicos para facer fronte aos problemas de seguridade viaria na zona da PO-250 que pasa sobre o río Alvedosa. De aí a necesidade de proceder de forma inmediata á execución do proxecto de referencia e, consecuentemente, a unha urxente ocupación dos bens e dereitos necesarios, os cales aparecen recollidos e valorados no citado proxecto.
De conformidade co artigo 16 da Lei 4/1994, do 14 de setembro, de estradas de Galicia, a aprobación dos proxectos de estradas de titularidade autonómica implicará a declaración de utilidade pública e da necesidade de ocupación dos bens e de adquisición dos dereitos correspondentes aos fins de expropiación, de ocupación temporal ou de imposición ou modificación de servidumes.
A competencia para declarar a urxente ocupación correspóndelle ao Consello da Xunta de Galicia a teor do previsto no artigo segundo do Decreto 156/1982, do 15 de decembro, sobre asunción de transferencias en materia de estradas.
Na súa virtude, por proposta do conselleiro de Medio Ambiente, Territorio e Infraestruturas e logo da deliberación do Consello da Xunta de Galicia na súa xuntanza do día vinte e tres de maio de dous mil trece,
Artigo único. Declarar a utilidade pública e a urxente ocupación, para os efectos de expropiación forzosa, dos bens e dereitos que se concretan no expediente administrativo instruído, así como en calquera das modificacións que sexa necesario realizar para a execución do proxecto de construción de ampliación de estrutura e beirarrúa no p.q. 0+160 da PO-250 Redondela (clave PO/08/079.06).
Santiago de Compostela, vinte e tres de maio de dous mil trece